Ilmiy metod. Ilmiy metod – bilim olishning empirik usuli boʻlib, XVII asrlardan beri ilm-fan sohasida qoʻllanib kelmoqda. Ilmiy metod ilmiy bilimlarni doimiy ravishda rivojlantirishga qaratilgan, inson bilishining obyektiv jarayonlari, qonunlari va tendensiyalarini ifodalovchi bilimlar tizimidir. Ushbu metod diqqat bilan olib boriladigan ilmiy kuzatuvlar bilan uygʻunlashgan skeptitsizmni oʻzida jamlaydi, chunki kognitiv taxminlar kuzatuvning talqinini buzishi mumkin. Ilmiy tekshiruv induksiya orqali tekshiruvga yaroqli gipotezani yaratish, uni tajribalar va statistik tahlillar yordamida sinovdan oʻtkazish hamda natijalar asosida gipotezani toʻgʻrilash yoki uni rad etishni oʻz ichiga oladi. Garchi turli ilmiy sohalar oʻrtasidagi protseduralar bir-biridan farq qilsa-da, ularning tub jarayoni koʻp hollarda oʻxshash boʻladi. Xususan, ilmiy metod ilmiy farazlar (faraziy tushuntirishlar) yaratish, gipotezaning mantiqiy oqibatlarini bashorat qilish, soʻngra ushbu bashoratlarga asoslangan tajriba yoki empirik kuzatuvlarni amalga oshirishni oʻz ichiga oladi. Gipoteza – bu savolga javob izlash jarayonida olingan bilimlarga asoslangan farazdir. Gipotezalar juda aniq yoki keng koʻlamli boʻlishi mumkin, biroq, albatta, ularni soxtalashtirishning imkoni boʻlishi kerak. Yaʼni eksperiment yoki kuzatuv gipotezaga zid keluvchi natijalarni aniqlash imkonini berishi lozim, aks holda, gipotezani mazmunli sinab boʻlmaydi. Garchi ilmiy metod koʻpincha qatʼiy ketma-ketlikdagi qadamlar sifatida koʻrilsa-da, aslida ushbu metod umumiy tamoyillar toʻplamini ifodalaydi. Har bir ilmiy tekshiruvda ham barcha qadamlar bajarilmasligi (yoki bir xil darajada boʻlmasligi) mumkin va ular har doim ham bir xil tartibda kelmaydi. Koʻplab kashfiyotlar ilmiy metodning darslikda tasvirlangan modeliga mos ravishda amalga oshmagan, bunday hollarda tasodifning roli katta boʻlishi mumkin. Tarixi. Ilmiy metod tarixi faqatgina fan tarixining oʻzini emas, balki ilmiy tadqiqot metodologiyasidagi oʻzgarishlarni ham koʻrib chiqadi. Ilmiy fikrlash qoidalarining ishlab chiqilishi oson kechmagan. Ilmiy metod butun fan tarixi davomida qizgʻin va takroriy bahs-munozaralar mavzusi boʻlib kelgan. Taniqli tabiatshunoslar va olimlar ilmiy bilimlarni ishlab chiqishda turli yondashuvlardan foydalanishning ustuvorligi borasida bahs olib borgan. Tarixda empirizm va ilmiy metodning turli xildagi dastlabki koʻrinishlarini mavjud. Jumladan, qadimgi stoiklar, Epikur, Ibn al-Haysam, Abu Ali ibn Sino, Abu Rayhon Beruniy, Rodjer Bekon va William Ockham asarlarida ularning bir qancha namunalari oʻz aksini topgan. XVI va XVII asrlarda Francis Bacon va Robert Hooke tomonidan empirizmning targʻib qilinishi, shuningdek, René Descartes tomonidan tasvirlangan ratsionalistik yondashuv, Isaac Newton va uning izdoshlari tomonidan alohida eʼtibor qaratilgan induktivizm ilmiy inqilob davrida eng muhim kashfiyotlardan biriga aylangan. Eksperimentlar oʻtkazish Francis Bacon tomonidan ilgari surilgan boʻlib, Giambattista della Porta, Johannes Kepler va Galileo Galilei tomonidan amalga oshirilgan. Shuningdek, skeptik Francisco Sanches, idealist va empiristlar John Locke, George Berkeley hamda David Hume tomonidan olib borilgan nazariy ishlar ilm-fan rivojiga alohida hissa qoʻshgan. XX asrda Charles Sanders Peirce gipotetik-deduktiv modelni shakllantirgan boʻlib, ushbu model oʻsha davrdan buyon sezilarli darajada qayta koʻrib chiqilgan. „Ilmiy metod“ atamasi XIX asrda ilm-fanning sezilarli darajada institutsional rivojlanishi natijasida paydo boʻlgan. Shu bilan birga, fan va fan boʻlmagan sohalar oʻrtasida ham aniq chegaralarni oʻrnatib beruvchi bir qancha atamalar, jumladan „olim“ va „soxta fan“ kabi atamalar olib kirilgan. 1830 va 1850-yillarda, bakonizm mashhur boʻlgan davrda, William Whewell, John Herschel va John Stuart Mill kabi tabiatshunos olimlar „induksiya“ va „faktlar“ boʻyicha bir qancha munozaralarda ishtirok etdi va qanday qilib bilim hosil qilishga oʻz eʼtiborlarini qaratdi. XIX asr oxiri – XX asr boshlarida kuchli ilmiy nazariyalar ular kuzatiladigan sohalardan tashqariga chiqqanligi sababli realizm va antirealizm toʻgʻrisida bir qancha bahs va munozaralar olib borildi. Bugungi kunda foydalanilishi va tanqidiy fikrlar. „Ilmiy metod“ atamasi XX asrda keng qoʻllanila boshlagan. 1960 va 1970-yillarga kelib, Thomas Kuhn va Paul Feyerabend kabi koʻplab mashhur faylasuflar „ilmiy metod“ning universalligini shubha ostiga olgan. Natijada, ilm-fanga yagona va universal metod emas, balki xilma-xil va mahalliy amaliyotlar majmuasi sifatida qaraladigan boʻldi. Bundan tashqari, Paul Feyerabend oʻzining „Against Method“ () kitobining 1975-yilgi birinchi nashrida ilm-fan uchun universal qoidalar mavjudligini rad etdi. Biroq Karl Popper va Gauchlar, Feyerabendning bu daʼvolarini qoʻllab-quvvatlamaydi. Fizik Lee Smolinning 2013-yilda yozilgan „There Is No Scientific Method“ () maqolasida ikki axloqiy tamoyillar qoʻllab-quvvatlanadi. Shuningdek, ilm-fan tarixchisi Daniel Thurs oʻzining 2015-yilda nashr etilgan „Newtonʼs Apple and Other Myths about Science“ ("Newton olmasi va fan toʻgʻrisidagi boshqa afsonalar") kitobi boblaridan birida ilmiy metod afsona yoki ideallashtirishning eng yaxshi namunasi degan xulosaga kelingan. Faylasuflar Robert Nola va Howard Sankey oʻzlarining 2007-yilda chop etilgan „Theories of Scientific Method“ ("Ilmiy metod nazariyalari") kitobida ilmiy metod borasida bahs-munozaralar haligacha davom etayotganini aytib oʻtgan. Shuningdek, ular Feyerabend oʻz asari nomini „Against Method“ deb nomlaganiga qaramay, u metodning baʼzi qoidalarini qabul qilganini hamda ushbu qoidalarni meta metodologiya orqali asoslashga harakat qilganini taʼkidlagan. Staddon (2017) algoritmik ilmiy usul mavjud boʻlmaganda qoidalarga rioya qilishga urinishning xato ekanligini aytgan. Shuningdek, bunday hollarda „fan eng yaxshi misollar orqali tushuniladi“, degan fikrni ham ilgari surgan. Biroq tajriba orqali mavjud nazariyalarni rad etish kabi algoritmik metodlar Ibn al-Haysamning „Book of Optics“ ("Optika kitobi"), Galileoning „Two New Sciences“ ("Ikki yangi fan") hamda „The Assayer“ ("Tahlilchi") asarlari yaratilganidan buyon ulardan keng foydalanib kelinmoqda va ular hanuzgacha ilmiy metodning asosiy qismi boʻlib qolmoqda. Tekshiruv elementlari. Umumiy tavsifi. Ilmiy metod – bu fanni amalga oshirish jarayonidir. Boshqa tadqiqot sohalarida boʻlgani kabi, fan (ilmiy metod orqali) ham avval olingan bilimlarga tayanishi va ularni vaqt oʻtishi bilan oʻrganilayotgan mavzular boʻyicha olingan tushunchalar bilan birlashtirishi mumkin. Ushbu model ilmiy inqilobning asosi ekanligini koʻrish mumkin. Umumiy jarayon farazlar (gipotezalar) yaratish, ularning mantiqiy oqibatlarini oldindan aytish va asl farazning toʻgʻri ekanligini aniqlash uchun ushbu taxminlarga asoslangan tajribalarni amalga oshirishni oʻz ichiga oladi. Biroq metodni aniq bir formula shaklida ifoda etishda qiyin. Ilmiy metod koʻpincha qatʼiy ketma-ketlikdagi qadamlar sifatida talqin etilgan boʻlsa-da, bu harakatlar aslida umumiy tamoyillar hisoblanadi. Har bir ilmiy tadqiqotda ham barcha bosqichlar bajarilmasligi (yoki bir xil darajada amalga oshmasligi) va ular doim ham bir xil tartibda kelmasligi mumkin. Ilmiy tadqiqot omillari. Ilmiy tadqiqot ilm-fanni rivojlantirishning bir shakli boʻlib, voqea va jarayonlarni oʻrganishni, ularga turli omillarning taʼsirini tahlil qilishni, fan hamda amaliyot uchun foydali va isbotlangan samarali yechimlarni taklif etadi. Har qanday ilmiy tadqiqot faoliyati metodologiya, yaʼni metodlar majmuiga asoslanadi. Maqsadiga qarab, ilmiy tadqiqotlar "nazariy" hamda "amaliy" tadqiqotlarga boʻlinadi. Nazariy tadqiqotlar yangi tamoyillar yaratishga, amaliy tadqiqotlar esa yangi metodlarni ishlab chiqishga xizmat qiladi. Ilmiy tadqiqotlarda qoʻllaniladigan asosiy metodni turli xil usullar orqali tavsiflash mumkin. Ilmiy hamjamiyat va ilm-fan olimlari, odatda, metod kompononentlarini quyidagicha tasniflaydilar. Ushbu metodologik elementlar va protseduralar tartibi ijtimoiy fanlarga qaraganda koʻproq eksperimental fanlarga xosdir. Shunga qaramay, gipotezalarni shakllantirish, natijalarni sinovdan oʻtkazish va ularni tahlil qilish, shuningdek, yangi gipotezalarni shakllantirish sikli quyida tasvirlangan siklga juda oʻxshashdir. Ilmiy metod iterativ, siklik jarayon boʻlib, bunda maʼlumotlar doimiy ravishda qayta koʻrib chiqiladi. Oʻz navbatida, bilimlarni rivojlantirish turli kombinatsiya va ulushlarda quyidagi elementlar orqali amalga oshiriladi: Ilmiy metodning har bir elementi ehtimoliy xatolarni aniqlash uchun ekspertlar tomonidan koʻrib chiqiladi. Ushbu faoliyat olimlar tomonidan amalga oshiriladigan barcha ishlarni ham tasvirlab bermaydi, ular, asosan, eksperimental fanlarga (masalan, fizika, kimyo, biologiya va psixologiya) taalluqlidir. Yuqoridagi elementlar koʻpincha taʼlim tizimida „ilmiy metod“ sifatida oʻqitiladi. Ilmiy metod barcha narsa uchun mos keladigan yagona retsept emas, u aql, tasavvur va ijodkorlikni talab qiladi. Shu maʼnoda, ilmiy metod maʼnosiz qoidalar va protseduralar toʻplamidan ham iborat emas, balki yanada foydali, aniq va kengroq modellarning doimiy ravishda ishlab chiqilishiga yoʻnaltirilgan uzluksiz sikldir. Yuqorida keltirilgan toʻrt elementga asoslangan iterativ va pragmatik sxema baʼzan quyidagi ishlarni davom ettirish uchun qoʻllanma boʻlib xizmat qiladi: Ushbu bosqichma-bosqich amalga oshiriladigan usulning iterativ sikli 3-bosqichdan (gipoteza tuzish) 6-bosqichgacha (maʼlumotlarni talqin qilish va xulosalar chiqarish) davom etadi va yana qayta 3-bosqichga qaytadi. Ushbu sxema, odatda, gipoteza/sinov metodini belgilab bersa-da, koʻplab faylasuflar, tarixchilar va sotsiologlar, jumladan, Paul Feyerabend ilmiy metodning bunday tavsiflari fanning amalda qoʻllanilish usullari bilan deyarli bogʻliq emasligini taʼkidlaydilar. Tavsiflar. Ilmiy metodning asosiy elementlari 1944–1953-yillarda DNK tuzilishining kashf etilishidan olingan quyidagi misolda koʻrsatilgan (DNK yorligʻi shu koʻrinishda keltirilgan). Ilmiy metod tadqiqot obyektlarining yanada murakkablashib borayotgan xususiyatlariga bogʻliq (tadqiqot "obyektlari", shuningdek, "yechimi topilmagan muammolar" yoki "nomaʼlum narsalar" deb ham atalishi mumkin). Masalan, Benjamin Franklin Avliyo Elmo olovi tabiatan elektr boʻlganini toʻgʻri taxmin qilgan, biroq buni aniqlash uchun tajribalar oʻtkazish va nazariy bilimlarga bir qancha oʻzgartirishlar kiritilishi kerak edi. Ilmiy savol „Nega osmon moviy rangda?“ kabi maʼlum bir kuzatuvning izohiga taalluqli boʻlishi mumkin. Biroq shu bilan birga „Ushbu kasallikni davolash uchun qanday dori ishlab chiqsa boʻladi?“ kabi ochiq savollar ham kuzatilishi mumkin. Ushbu bosqich koʻpincha avval oʻtkazilgan tajribalar, shaxsiy ilmiy kuzatuvlar, shuningdek, boshqa olimlarning ishlaridan dalillar topish va ularni baholashni oʻz ichiga oladi. Agar savolning javobi allaqachon maʼlum boʻlsa, unda dalillarga asoslangan boshqa bir savol berilishi mumkin. Ilmiy metodni tadqiqotda qoʻllashda yaxshi savolni aniqlab olish juda qiyin boʻlishi mumkin va bu narsa tadqiqot natijasiga taʼsir oʻtkazmay qolmaydi. Tegishli miqdorlarning oʻlchovlari va hisoblarini tizimli ravishda, ehtiyotkorlik bilan yigʻish koʻpincha alkimyo kabi soxta fan hamda kimyo va biologiya kabi haqiqiy fan oʻrtasidagi farqni aniqlab beradigan muhim omil hisoblanadi. Ilmiy oʻlchovlar, odatda, jadvalga tushiriladi, shuningdek, diagramma yoki xarita shaklida ham tasvirlanadi. Ular ustida korrelyatsiya va regressiya kabi statistik manipulyatsiyalar oʻtkaziladi. Oʻlchovlar nazorat qilinadigan muhitda, masalan, laboratoriyada amalga oshirilishi mumkin. Shuningdek, nisbatan erishib boʻlmaydigan yoki manipulyatsiya qilish qiyin boʻlgan obyektlar, masalan, yulduzlar yoki odamlar populyatsiyasi ustida ham oʻtkazilishi mumkin. Bu oʻlchovlarni aniqlash uchun koʻpincha maxsus ilmiy asboblar, jumladan, termometrlar, spektroskoplar, zarracha tezlatkichlari yoki voltmetrlar talab qilinadi. Ilmiy sohaning rivojlanishida, odatda, shunday turdagi asboblarning ixtiro qilinishi va yaxshilanishi muhim ahamiyat kasb etadi. Taʼrifi. Biror atamaning ilmiy taʼrifi baʼzan uning odatiy tilda qoʻllanadigan maʼnosidan sezilarli darajada farq qiladi. Masalan, massa va vazn soʻzlari umumiy nutq jarayonida maʼno jihatdan bir-biriga oʻxshash boʻlsa-da, mexanikada ular alohida-alohida maʼnolarga ega. Ayrim atamalarga yetarlicha aniq taʼrif berilmaganligi maʼlum boʻlgach, baʼzan yangi nazariyalar ishlab chiqiladi. Francis Crick obyektni tavsiflashda agar biror narsa hali toʻliq tushunilmagan boʻlsa, unga taʼrif berishga erta boʻlishi mumkinligini taʼkidlagan. Gipotezani shakllantirish. Gipoteza – bu biror hodisa yoki hodisalar toʻplami orasidagi mumkin boʻlgan bogʻlanishni koʻrsatuvchi tushuntirish yoki sabablarga asoslangan taklifdir. Odatda, gipotezalar matematik model shaklida boʻladi. Baʼzan ular ekzistensional bayonotlar sifatida ham ifodalanishi mumkin (biroq har doim ham emas). Olimlar oʻrganilayotgan hodisani tushuntirib berishlari uchun barcha resurslardan – oʻz ijodkorlik qobiliyatlari, boshqa sohalardan olingan gʻoyalar, induksiya, Bayes xulosasi va boshqa istalgan manbalardan foydalanish erkinligiga ega. Albert Einsteinning shunday soʻzlari bor: „Hodisalar va ularning nazariy tamoyillari oʻrtasida mantiqiy bogʻliqlik yoʻq“. Ilm-fan tarixi koʻplab olimlarning oʻzlarida „ilhom chaqnashi“ yoki ichki sezgi paydo boʻlishi, bu esa ularni oʻz gʻoyalarini tasdiqlash yoki ularni rad etish uchun dalillar izlashga undagani toʻgʻrisidagi hikoyalar bilan toʻla. Michael Polanyi bunday ijodjorlikni oʻzining metodologiya haqidagi muhokamalari markaziga qoʻygan. Umuman olganda, olimlar „nafis“ yoki „gʻoʻzal“ deb atash mumkin boʻlgan nazariyalarni izlashga intiladi. Ular koʻpincha ushbu atamalarni maʼlum faktlarga mos keladigan, ammo nisbatan sodda va foydalanish uchun qulay boʻlgan nazariyalarga nisbatan qoʻllaydilar. Okkam ustarasi bir xil izoh beriladigan gipotezalar orasidan eng maqbulini tanlash uchun asosiy qoida boʻlib xizmat qiladi. Gipotezadan olinadigan bashoratlar. Har qanday foydali gipoteza mulohazalar, jumladan, deduksiya yordamida bashorat qilish imkonini beradi. Bashoratlar statistik xarakterga ega boʻlib, ular faqat ehtimolliklar bilan bogʻliq boʻlishi ham mumkin. Bunday bashoratning sinovdan oʻtkazilgandan keyingi olinadigan natijasi nomaʼlum boʻlishi juda muhim. Faqat shundagina muvaffaqiyatli natija gipotezaning toʻgʻri boʻlish ehtimolini oshiradi. Agar natija avvaldan maʼlum boʻlsa, bu natija oqibat deb ataladi va gipotezani shakllantirishda ushbu oqibat allaqachon hisobga olingan boʻlishi kerak. Agar bashoratlarni kuzatuv yoki eksperiment orqali aniqlab boʻlmasa, demak, gipoteza hali sinovdan oʻtkazishga yaroqsiz boʻladi va shu sababli ilmiy darajada qabul qilinmaydi. Yangi texnologiya yoki nazariya zarur tajribalarni amalga oshirishga imkon beradi. Masalan, boshqa intellektual mavjudotlarning borligi haqidagi gipotezani ilmiy asoslangan taxminlar orqali ishonchli deb hisoblash mumkin, ammo bu gipotezani hech qanday maʼlum bir tajriba usuli orqali sinovdan oʻtkazib boʻlmaydi. Shu sababli, ilm-fan bu haqida koʻp maʼlumot bera olmaydi. Misol uchun, Einsteinsning umumiy nisbiylik nazariyasi fazoviy vaqtning koʻrinib turgan tuzilmasi haqida bir qancha aniq bashoratlar bergan. Bunga misol qilib, yorugʻlikning gravitatsion maydonda egilishi va egilish miqdori aniq tarzda ushbu maydon kuchiga bogʻliq boʻlishi haqidagi bashoratni keltirish mumkin. 1919-yilgi Quyosh tutilishi paytida Arthur Eddington tomonidan oʻtkazilgan kuzatuvlar umumiy nisbiylik nazariyasini Newtonning gravitatsiya nazariyasidan koʻra koʻproq qoʻllab-quvvatlagan. Eksperimentlar. Ilmiy tadqiqot ilmiy bilimning rivojlanishiga asos boʻladigan ishonchli faktlarni aniqlab olishdan boshlanadi. Ishonchli faktlarni topish, ularni tushunish va qayta ishlashda eksperiment katta ahamiyat kasb etadi. Eksperiment ilmiy izlanishdan farq qilib, u bilish obyekti haqida toʻliq maʼlumot olish, uni qayta tekshirish va tasdiqlash imkonini beradi. Shunday qilib, eksperiment ilmiy bilishni oʻrganish usuli boʻlib, obyekt va jarayonlarni nazorat qilinadigan va boshqariladigan sharoitlarda oʻrganish imkoniyatini yaratadi. Gipotezalar bashorat qilinganidan soʻng, ularni eksperimentlar orqali izlash mumkin. Agar test natijalari bashoratlarga zid boʻlsa, ularni keltirib chiqaradigan farazlar savol ostiga olinadi va ularning ishonchliligi pasayadi. Baʼzan eksperimentlar notoʻgʻri oʻtkaziladi yoki "experimentum crucis" yaʼni hal qiluvchi eksperiment bilan solishtirganda yaxshi ishlab chiqilmagan boʻladi. Agar tajriba natijalari bashoratlarni tasdiqlasa, gipotezalarning toʻgʻri boʻlish ehtimoli yuqori boʻladi, ammo shunda ham ushbu gipotezalarning notoʻgʻri boʻlib chiqishi ehtimoldan holi boʻlmaydi va ular hali yana bir qancha sinovlardan oʻtkaziladi. Eksperimental nazorat kuzatuvlar davomidagi xatolarni bartaraf etishga yordam beradi. Ushbu usuldan bir qancha namunalar, kuzatuvlar yoki populyatsiyalar oʻrtasidagi farqlarni taqqoslagan holda nimaningdir oʻzgarishi yoki nimaningdir oʻzgarmasligini aniqlash uchun foydalaniladi. Oʻlchov jarayonida nimalarning oʻzgarganini aniqlash uchun sharoitlar oʻzgartiriladi. Shundan keyin faylasuf John Stuart Millning qoidalari aynan qaysi faktorning muhim ekanligini aniqlab olishda yordam berishi mumkin. Olimlar tajriba oʻtkazuvchilardan ochiqlikni va mas’uliyatni oʻz zimmalariga olishlarini talab qilishadi. Tajriba natijalarini qayd etish va hisobot tayyorlash uchun kerakli yozuvlarni qayd etib borish juda muhim ahamiyatga ega. Bu usul tajriba jarayonining samaradorligi va yaxlitligini taʼminlaydi. Shuningdek, natijalarning boshqalar tomonidan qayta tiklanishiga ham yordam beradi. Bunday yondashuvlarning qadimgi namunalarini Gipparx (miloddan avvalgi 190–120-yillar), Battoniy Abu Abdulloh Muhammad ibn Jobir (853–929) va Ibn al-Haysamning (milodiy 965–1039) ishlarida koʻrish mumkin. Aloqa va takrorlash. Ilmiy metod iterativ xarakterga ega. Har qanday bosqichda uning aniqligi va tartibliligini yanada yaxshilash mumkin, shu sababli baʼzi mulohazalar olimni jarayonning oldingi qismiga qaytishga undaydi. Qiziqarli gipotezaning ishlab chiqilmasligi olimning koʻrib chiqilayotgan mavzuni qayta ishlab chiqishiga sabab boʻladi. Gipoteza qiziqarli va sinab koʻrish mumkin boʻlgan bashoratlar bera olmasa, shu gipotezani yoki mavzu mohiyatini qayta koʻrib chiqishga toʻgʻri keladi. Eksperiment qoniqarli natijalar bermasa, olimlar eksperiment metodi, gipoteza yoki mavzu mohiyatini qayta oʻrganib chiqishi lozim. Bu iteratsiya usullari oʻnlab yillar va baʼzan asrlar mobaynida davom etishi, akademik nashrlarga asoslanishi mumkin. Misol uchun, 1027-yilga kelib, Ibn al-Haysam oʻzining yorugʻlikning sinishiga oid oʻlchovlariga asoslanib, kosmosning zichligi atmosferaga qaraganda kamroq degan xulosaga kelgan. 1079-yilda Ibn Mu’adning „"Treatise On Twilight"“ asarida quyosh nurlarining atmosferada sinishi asosida Yer atmosferasining qalinligi 50 milya degan fikrga kelingan. Shu sababli ham ilmiy metod koʻpincha aylana shaklda tasvirlanadi, yaʼni yangi maʼlumotlar yangi tavsiflarni keltirib chiqaradi va ilm-fan doimiy ravishda yangilanib, rivojlanib boraveradi. Olingan oʻlchovlar arxivlanishi, hamjamiyatga taqdim etilishi va ular bilan baham koʻrilishi hamda boshqalar ham ulardan foydalanishi mumkin. Boshqa olimlar esa oʻz tadqiqotlarini istalgan bosqichda boshlash imkoniyatiga egalar. Ular keltirilgan mavjud tavsifni qabul qilib, oʻz gipotezalarini shakllantirishlari yoki mavjud gipotezalarni qabul qilib, unga oʻz prognozlarini qoʻyishlari mumkin. Tajribalar koʻpincha gipotezani bashorat qilgan shaxs tomonidan emas, balki boshqa kishi tomonidan amalga oshiriladi. Tavsif esa boshqa birov oʻtkazgan tajribalarga asoslab beriladi. Eksperimentlardan olingan natijalar ularning takrorlanishini bashorat qiluvchi gipoteza boʻlib xizmat qilishi ham mumkin. Tasdiqlash. Fan ijtimoiy faoliyat boʻlib, ilmiy ishlar ilmiy hamjamiyat tomonidan tasdiqlanganidan soʻngina qabul qilinadi. Muhimi, eksperimental va nazariy natijalar ilmiy hamjamiyat tomonidan qayta ishlab chiqilishi kerak. Tadqiqotchilar orasida bu yoʻlda hatto hayotini qurbon qilganlari ham uchraydi. Masalan, Georg Wilhelm Richmann 1753-yilda Benjamin Franklinning 1752-yildagi varrak uchirish tajribasini takrorlash chogʻida "sharli" c"haqmoqdan" halok boʻlgan. Agar eksperiment takrorlanganda yana xuddi shu natijalarni bermasa, bu narsa dastlabki eksperimentlarda xatolik yuz berganini anglatadi. Takrorlash ijtimoiy fanlar va biotibbiyotda bahs-munozarali savolga aylangan, chunki bu sohalarda muolajalar bir guruh odamlarda oʻtkaziladi. Tajriba oʻtkazishda ikki asosiy guruhdan foydalaniladi. Yaʼni t"ajriba guruhida" oʻrganilayotgan tajriba uchun muolaja qoʻllaniladi, masalan ularga biror dori beriladi. "Nazorat guruhi" esa plasebo (taʼsirsiz modda) qabul qiladi yoki ularda hech qanday muolaja amalga oshirilmasligi mumkin. John Ioannidis 2005-yilda ushbu metod koʻp hollarda takrorlab boʻlmaydigan natijalarga olib kelishi mumkinligini taʼkidlagan. Olimlardan, odatda, oʻz maʼlumotlarini qayd etishda ehtiyotkorlik bilan yondashish talab etiladi, bu talab Ludwik Fleck (1896–1961) va boshqa bir qancha olimlar tomonidan ilgari surilgan. Odatda, olimlar eksperimentlarning asl natijalarini (yoki ularning ayrim qismlarini) qayta takrorlab koʻrishni istaydi va ular ushbu tajribalarni amalga oshirgan boshqa bir olimlardan tegishli maʼlumotlarni ularga taqdim qilishlarini soʻrashlari mumkin. Shuningdek, olimlardan olinishi qiyin boʻlgan har qanday eksperimental namunalarni ham soʻrashlari mumkin. Maʼlumotlarni taqdim etish majburiy emas. Yaroqsiz va soxtalashtirilgan maʼlumotlarga qarshi kurashish maqsadida "National Science Foundation" kabi davlat tadqiqot va moliyalashtirish agentliklari, "Nature" va "Science" kabi ilmiy jurnallar siyosati tadqiqotchilardan oʻz maʼlumotlari va metodlarini arxivlashni talab qiladi. Bu narsa boshqa tadqiqotchilarning maʼlumotlar va metodlarni sinab koʻrishlari hamda oldin bajarilgan tadqiqotlar asosida yangi ishlarni amalga oshirishlari uchun muhim hisoblanadi. Ilmiy maʼlumotlarni arxivlash AQShning bir nechta milliy arxivlarida, shuningdek, Jahon maʼlumotlar markazida amalga oshirilishi mumkin. Asosiy tamoyillar. Nazariyaning kuzatuv bilan oʻzaro taʼsiri. Fanning chegaralari mavjud. Ushbu chegaralar, odatda, ilm-fan doirasiga kirmaydigan savollar, masalan, eʼtiqod bilan bogʻliq masalalarda koʻzga tashlanadi. Shuningdek, ilm-fanning yana boshqa chegaralari ham mavjud boʻlib, ular haqiqat haqida toʻgʻri maʼlumotlar berishga intilishda namoyon boʻladi. Haqiqatning tabiati va ilmiy bayonotlarning voqelikka qanday aloqasi borligi toʻgʻrisidagi masalalar koʻproq ilm falsafasiga bogʻliq mavzularda muhokama qilinishi maqsadga muvofiqdir. Yanada aktual boʻlgan cheklovlar, asosan, voqelikni kuzatishda yaqqol kuzatiladi. Ilmiy tadqiqotning tabiiy chegaralaridan biri shundan iboratki, sof kuzatuv mavjud emas, chunki empirik kuzatuvlarni talqin qilish uchun nazariya talab etiladi. Shu sababli kuzatuvchining konsepsual asosi kuzatuvga taʼsir oʻtkazadi. Ilm-fan tugallanmagan loyiha boʻlganligi sababli uning hali oxirigacha oʻrganib chiqilmaganligi bir qancha qiyinchiliklarni keltirib chiqaradi. Xususan, maʼlumotlarning cheklanganligi notoʻgʻri xulola chiqarilishiga sabab boʻlishi mumkin. Bunga misol sifatida Kepler va Brahe tomonidan amalga oshirilgan eksperimentlarni keltirish mumkin. Ikkala olim ham bir xil quyosh chiqishini kuzatgan boʻlsa-da, ularning xulosalari turlicha boʻlgan. Kepler Iogann Tycho Brahe tomonidan ishlab chiqilgan metoddan foydalangan. Ushbu metodda Quyoshga toʻgʻridan-toʻgʻri qaralmagan, balki igna teshigi orqali qogʻozga proyeksiya qilish orqali kuzatuv olib borilgan. Kepler Brahening Quyoshning toʻliq tutilishi imkonsiz degan xulosasiga qoʻshilmagan, chunki Brahedan farqli ravishda tarixiy manbalarda Quyoshning toʻliq tutilishi bilan bogʻliq maʼlumotlar mavjudligi haqida maʼlumotlarga ega boʻlgan. Shuningdek, Kepler tasvirlar aniqligini oshirish maqsadida teshikning oʻlchamini kattalashtirish kerak degan xulosaga kelgan. Uning bu fikri hozirgi optik tizimlarni loyihalash uchun asosiy tamoyil boʻlib xizmat qiladi. Yana bir tarixiy misol sifatida Neptunning kashf etilishini keltirish mumkin. Ushbu kashfiyot matematik hisob-kitoblar orqali amalga oshirilgan, biroq bundan oldingi kuzatuvlar davomida kishilar aynan nimani izlayotganliklarini bilishmagan. Empirizm, ratsionalizm va pragmatik qarashlar. Ilmiy harakatni tabiiy dunyo haqidagi haqiqatlarni izlash yoki shu haqidagi shubhalarni bartaraf etuvchi harakat sifatida belgilash mumkin. Birinchi yondashuv – toʻgʻridan-toʻgʻri empirik maʼlumotlar va mantiqqa asoslangan tushunchalarni yaratishdan, ikkinchi yondashuv esa potensial tushuntirishlarni qisqartirishdan iborat. Yuqorida empirik maʼlumotlarning talqini nazariyaga bogʻliq ekanligi koʻrsatilgan, shu sababli har ikkala yondashuv ham oʻziga xos ahamiyatga ega. Empirizm soʻzi yunoncha „"yutreta"“ soʻzidan olingan boʻlib, tajriba degan maʼnoni anglatadi. Empirizm falsafiy oqimlardan biri boʻlib, bunda hissiy tajriba bilishning yagona manbai deb hisoblaniladi. Ushbu oqim ilmiy metodda mavjud boʻlgan eng muhim unsur boʻlib, bilimlar kuzatuvlarni oʻz ichiga olgan jarayon orqali yaratiladi, ilmiy nazariyalar esa kuzatuvlarni umumlashtiradi. Bu esa bilim inson aql-zakovati orqali yaratiladi, deb taʼkidlaydigan ratsionalizmning qatʼiy shakllariga ziddir. Keyinchalik, Popper uni avvalgi nazariyaga asoslanganligini taʼkidlagan. Ratsionalizm esa aqlni insonning bilishi va xulqining asosiy manbai deb hisoblaydigan falsafiy yoʻnalishdir. Ushbu oqim falsafaga XIX asrning oʻrtalarida kirib kelgan. Ratsionalizm sensualizmga qarama-qarshi ravishda haqiqiy ilmiy bilimni haqiqatning asosi va mezoni sifatida aql orqali olish mumkin, deb hisoblaydi. Ratsionalistlar aqlni ilmiy bilishning yagona manbai sifatida koʻradilar. Ilmiy metod faqat aqlning oʻzi muayyan ilmiy muammoni hal qila olmasligini taʼkidlaydi. Ushbu metod vahiy, siyosiy yoki diniy dogmalar, anʼanalarga murojaat qilish, keng tarqalgan eʼtiqod namunalari, umumiy aql yoki hozirda mavjud nazariyalar haqiqatni koʻrsatuvchi omillar ekanligini rad etadi. 1877-yilda Charles Sanders Peirce tadqiqotni faqatgina haqiqatni izlash sifatida emas, balki kutilmagan hodisalar, kelishmovchiliklar va shu kabi holatlar tufayli yuzaga kelgan zerikarli va haddan tashqari ortiqcha shubhalardan qutulish uchun qilinadigan harakat sifatida taʼriflagan. Ilmiy metodning qatʼiy formulasi har doim ham empirik maʼlumotlar tajriba yoki boshqa abstrakt bilim shaklida taqdim etilgan empirizm shakliga mos kelavermaydi. Hozirgi ilmiy amaliyotda ilmiy modellashtirish, abstrakt tipologiyalar hamda nazariyalarga tayanish odatiy holga aylangan. Shu sababli ham ilmiy modellarni qoʻllash va foydali bashoratlar bera olishiga qarab ularni qabul qilish muhim. 2010-yilda Stephen Hawking agar reallikning fizika modellari faqat foydali bashoratlar taqdim etsa, ularni osongina qabul qilish kerak degan taklifni bergan va bu tushunchani „modelga bogʻliq realizm“ deb atagan. Ratsionallik. Ratsionallik sogʻlom fikrlash mohiyatini ifodalaydi, u nafaqat, falsafiy munozaralarda, balki ilm-fan sohalari va amaliy qarorlar qabul qilishda ham asosiy tamoyil hisoblanadi. Anʼanaviy qarashlarga koʻra, ratsionallik ikki maqsadga xizmat qiladi, yaʼni eʼtiqodni boshqarib, ularni mantiqiy tamoyillarga muvofiqlashtiradi, shuningdek, harakatni boshqarib, ularni izchil va foydali natijalarga yoʻnaltiradi. Ushbu tushuncha dunyoni anglashda, tanlov hamda xatti-harakatlarimizni shakllantirishda aqlning roli muhim ekanligini taʼkidlaydi. Eʼtiqod va tarafkashlik. Ilmiy metodologiya koʻpincha, gipotezalarni imkon boricha nazorat qilib boʻladigan sharoitlarda sinab koʻrishni talab qiladi. Biologiya kabi sohalarda buni amalga oshirishning imkoni boʻlsa-da, astronomiya kabi bir qancha boshqa sohalarda gipotezani sinab koʻrish uchun bunday sharoitlarni taʼminlash ancha qiyin boʻladi. Eksperimental nazorat va takrorlanuvchanlik amaliyoti maʼlum darajada sharoitlarning zararli taʼsirlarini va shaxsiy tarafkashlikni kamaytirishga taʼsir oʻtkazishi mumkin. Masalan, oldindan mavjud boʻlgan eʼtiqodlar xuddi tasdiqlash tarafkashligida boʻlgani kabi natijalarning talqinini oʻzgartirishi mumkin. Bu evristika muayyan eʼtiqodga ega boʻlgan insonni hatto boshqa kuzatuvchilar uning fikriga qoʻshilmasa ham oʻz eʼtiqodini tasdiqlovchi dalillarni koʻrishga undaydi (boshqacha qilib aytganda, odamlar, odatda, oʻzlari koʻrishni istagan narsalarnigina koʻradilar). Tarixiy misol sifatida quyidagi eʼtiqodni keltirish mumkin. Unga koʻra, chavandoz ot yugurayotganida, uning hech bir oyogʻi yerga tegmagan paytda ular yoyilib turadi. Ushbu eʼtiqod uni qoʻllab-quvvatlovchilar tomonidan suratlarda ham aks ettirilgan. Ammo Eadweard Muybridge tomonidan ilk marotaba yugurayotgan otning harakat vaqtidagi kadrni ushlab olgan tasviri bu fikrlarning notoʻgʻri ekanligini koʻrsatgan va aslida otning oyoqlari yoyilib emas, balki bir joyga toʻplangan holda boʻlishini aniqlagan. Yana bir muhim insoniy tarafkashliklaridan biri bu yangi va hayratlanarli bayonotlarni afzal koʻrishdir. Bu esa yangilikning haqiqat ekanligini tasdiqlovchi dalillarni qidirishga olib kelishi mumkin. Shu bilan birga yetarlicha asoslanmagan eʼtiqodlar unchalik qatʼiy boʻlmagan usullardan foydalangan holda haqiqat sifatida qabul qilinishi va ularga amal qilinishi mumkin. 2010-yilda Goldhaber va Nieto quyidagi kuzatuvni amalga oshirganligini eʼlon qildi. Unga koʻra, „Agar koʻplab bir-biriga yaqin mavzularni bogʻlovchi nazariy tushunchalar yordamida nazariy strukturalar tavsiflansa, bu nazariy struktura mustahkam va barqarorlashib boradi va garchi uni rad etish imkonsiz boʻlmasa ham, bu jarayon tobora qiyinlashib boradi“. Hikoya tuzilganda uning elementlariga ishonish yanada osonlashadi. Deduksiya va induksiya. Haqiqatni asoslashning ikki qarama-qarshi yondashuv gʻoyasi ilmiy metod tarixida juda koʻp marotaba uchragan. Ular analiz va sintez, kengaytiruvchi va kengaytirmaydigan yoki tasdiqlash va tekshirish shaklida boʻlishi mumkin (boshqa turdagi mantiqiy yondashuvlar ham mavjud). Ulardan biri kuzatilgan narsalardan asosiy haqiqatlarni shakllantirishga qaratilgan boʻlsa, ikkinchisi shu asosiy haqiqatlardan aniqroq tamoyillar olishga xizmat qiladi. Deduksiya – bu ilgari tasdiqlangan haqiqatlarga asoslangan bilimlarni shakllantirish. Deduksiya oldindan aniqlangan faktlarni asos sifatida qabul qilishni talab qiladi va agar bu asoslar haqiqat boʻlsa, deduktiv xulosa toʻgʻriligi kafolatlanadi. Induksiya esa bilimni tasdiqlangan haqiqatlardan emas, balki kuzatuvlar toʻplami asosida shakllantiradi. Bu usul kuzatiladigan hodisalalarga nisbatan qatʼiy shubha bilan yondashishni talab qiladi, chunki kognitiv taxminlar dastlabki hissiyotlarni notoʻgʻri talqin qilishga olib kelishi mumkin: Gauch gives two simplified statements on what he calls „rational-knowledge claim“. It is either „I hold belief X for reasons R with level of confidence C, where inquiry into X is within the domain of competence of method M that accesses the relevant aspects of reality“ (inductive reasoning) or „I hold belief X because of presuppositions P.“ (deductive reasoning). Induksiya va deduksiyaning qanday ishlashiga misol sifatida gravitatsiya nazariyasi tarixini keltirish mumkin.Yer sayyorasining harakatini toʻliq qayd etish uchun xaldeylar, hind, fors, yunon, arab va yevropalik astronomlar minglab yillar davomida turli oʻlchovlar olib borgan. Kepler Iogann (va boshqa olimlar) toʻplangan maʼlumotlarni umumlashtirib, induksiya asosida oʻzlarining dastlabki nazariyalarini yaratishga muvaffaq boʻlgan. 1727-yilda Isaac Newton oʻzining harakat qonunlariga asoslanib, avvalgi nazariya va oʻlchovlarni yagona nazariyaga birlashtirgan va ulardan xulosalar chiqargan. Induksiyaga yana bir keng tarqalgan misol – mavjud nazariyaga qarshi misol kuzatilishi natijasida yangi gʻoyalarga ehtiyoj paydo boʻlishidir. 1859-yilda Urbain Le Verrier Merkuriy perihelioni harakatidagi muammolarni qayd etib, Newton nazariyasining toʻliq emasligini koʻrsatdi. Merkuriy presessiyasining Newton nazariyasi va kuzatishlar oʻrtasidagi farqi Einstein uchun nisbiylik nazariyasini sinab koʻrish imkoniyatini berdi. Einsteinning nisbiylikka asoslangan hisob-kitoblari Newton nazariyasiga qaraganda kuzatuvlarga ancha mos keldi. Garchi bugungi kundagi fizikaning standart modeli Einstein nazariyasi atrofidagi ayrim tushunchalarning hali toʻliq tushunilmaganligini koʻrsatsa-da, bu nazariya hanuzgacha oʻz kuchini saqlab qolgan va deduktiv usulda rivojlantirib kelinmoqda. Aniqlik, ehtimollik va statistik xulosa. Ilmiy haqiqatga oid daʼvolarga uch yoʻl bilan qarshilik bildirish mumkin: ularni soxtalashtirish (falsifikatsiya qilish), ularning aniqligini shubha ostiga olish yoki daʼvoning oʻzini mantiqan nomuvofiq deb taʼkidlash. Bu yerda nomuvofiqlik ichki mantiqiy xatolarni, masalan, qarama-qarshi holatlarni bir vaqtda haqiqat deb tasdiqlashni anglatadi. Soxtalashtirish esa Popper taʼkidlaganidek, ilmiy gipotezalarni sinash va rad etish jarayonini ifodalaydi. Aniqlik masalasi esa haqiqatni haqiqat boʻlmagan narsalardan farqlashdagi eng qiyin muammolardan biri sifatida namoyon boʻladi. Ilmiy tadqiqotlardagi oʻlchovlar, odatda, ularning noaniqlik darajasi bilan birga keltiriladi. Noaniqlikni aniqlash uchun koʻpincha kerakli miqdorni bir necha marta qayta oʻlchashga toʻgʻri keladi. Shuningdek, noaniqliklar foydalanilgan alohida asosiy miqdorlarning noaniqliklarini hisobga olgan holda ham hisoblanishi mumkin. Masalan, biror davlatda maʼlum bir vaqtdagi aholi soni kabilarning hisob-kitobi ham maʼlumot yigʻishdagi cheklovlar tufayli noaniq boʻlishi mumkin. Oʻlchov aniqligi past boʻlgan holatda tadqiqot xulosalarida „ehtimoliy ogʻish“ yuzaga keladi. Biroq statistika bu jarayondan farq qiladi. Induktiv statistik umumlashtirish namunaviy maʼlumotlarni olib, kengroq xulosalar chiqarishga harakat qiladi, lekin bunday xulosalar, albatta, asoslanishi va diqqat bilan tahlil qilinishi kerak. Shuni aytish mumkinki, statistik modellar foydali boʻlsa ham ular hech qachon vaziyatni toʻliq aks ettirolmaydi. Statistik tahlilda kutilgan va kutilmagan ogʻishlar muhim omil hisoblanadi. Tadqiqot savollari, maʼlumotlarni toʻplash yoki natijalarni talqin qilish jarayonlari mantiqiy jihatdan qulay muhitni emas, balki koʻproq sinchkovlikni talab qiladi. Statistik modellar tasdiqlash jarayonidan oʻtadi. Bu jarayonda potensial ogʻishlarni anglash qatʼiy mantiqdan ham muhimroq deyish mumkin, chunki mantiqiy xatolarni ilmiy ekspertiza orqali topish osonroq. Umuman olganda, ratsional bilimga oid daʼvolar, ayniqsa, statistikalar tegishli kontekstga joylashtirilishi shart: Gauch gives two simplified statements on what he calls „rational-knowledge claim“. It is either „I hold belief X for reasons R with level of confidence C, where inquiry into X is within the domain of competence of method M that accesses the relevant aspects of reality“ (inductive reasoning) or „I hold belief X because of presuppositions P.“ (deductive reasoning). Masalan, „10 nafar doktordan 9 nafari aynan shuni tavsiya qiladi“ kabi iboralar metodologiyani asoslamaganligi bois ularning qiymati nomaʼlum va ularga ishonchli deb qarash juda qiyin. Statistik metodologiyalarni yaxshi bilmaslik notoʻgʻri xulosalar chiqarishga olib kelishi mumkin. Bunga oddiygina qilib yuqoridagi holatni misol keltirish mumkin, yaʼni tibbiyot sohasidagi mutaxassislar orasida bir nechta ehtimolliklarning oʻzaro taʼsiri vaziyatni notoʻgʻri tushunishga olib kelishi mumkin. Bayes teoremasi – bu yangi maʼlumotlar keltirilganda avvalgi ehtimolliklar qanday oʻzgarishini ifodalaydigan matematik tamoyildir. Masalan, „oʻgʻil yoki qiz paradoksi“ Bayes teoremasini tushunish uchun eng keng tarqalgan misoldir. Bilimni ifodalashda, Bayes usuli yordamida tasodifiy oʻzgaruvchilar oʻrtasidagi axborotning qaramliligi, mustaqilligi yoki bir-biriga bogʻliqligini baholash mumkin. Bu maʼlum bir maʼlumotni chuqur tahlil qilishda muhim vosita hisoblanadi. Soʻrovnomalarga asoslangan dala tadqiqotlaridan tashqari, ushbu tushuncha va ehtimollik asosidagi mantiq fan sohalarini rivojlantirishda, ayniqsa, tadqiqot obyektlarining aniq holatlarini belgilashning iloji boʻlmagan joylarda qoʻllaniladi. Masalan, statistik mexanikada bu yondashuvdan keng foydalaniladi. Tekshiruv metodlari. Gipotetik-deduktiv metod. Gipotetik-deduktiv metod – gipotezalar shakllantirish va ularni deduksiya orqali sinovdan oʻtkazishga asoslangan. Mazkur metod yordamida olingan xulosalar mutlaq toʻgʻri boʻlmasligi, yaʼni ehtimoliy boʻlishi mumkin. Gipotetik-deduktiv metod, shuningdek, "gipotezani tekshirish metodi" yoki „"anʼanaviy"“ ilmiy metod nomlari bilan ham ataladi. Ushbu metod nomidan ham koʻrinib turganidek, gipotezalarning shakllantirilishi yoki ularning deduksiya yordamida sinovdan oʻtkazilishiga asoslangan. Bu modelda gipoteza asosida shakllantirilgan, koʻpincha „bashoratlar“ deb ataladigan, eksperiment orqali rad etilishi mumkin boʻlgan xulosalar markaziy oʻrinda turadi. Aslida, bu yerda gipotezaning oʻzi emas, balki uning xulosalari sinovdan oʻtkaziladi. Olimlar nazariyaning (yoki ehtimoliy nazariyaning) gipotetik oqibatlarini koʻrib chiqadi va toʻgʻridan-toʻgʻri nazariyaning oʻzini emas, oqibatlarni tasdiqlash yoki ularni rad etishga harakat qiladi. Agar eksperiment oʻtkazish natijasida ushbu gipotetik oqibatlar notoʻgʻri ekanligi maʼlum boʻlsa, mantiqan ushbu oqibatlarni anglatgan nazariya ham notoʻgʻri ekani aniqlanadi. Biroq agar eksperiment bu oqibatlarning toʻgʻriligini koʻrsatgan taqdirda ham, bu narsa nazariyaning mutlaqo toʻgʻri ekanligini isbotlamaydi. Ushbu sinov mantigʻi tekshiruv usulini deduktiv asoslash imkonini beradi. Shakllantirilgan gipoteza „haqiqiy“ deb taxmin qilinadi va undan „haqiqiy“ boʻlgan xulosalar chiqariladi. Agar keyingi sinovlar ushbu xulosalarning notoʻgʻriligini koʻrsatsa, mantiqan gipoteza ham notoʻgʻri ekani xulosa qilinadi. Agar sinovlar xulosalarning toʻgʻriligini koʻrsatsa, yangi bilimlar olinadi. Shuni yodda tutish kerakki, bu yerda ijobiy test eng yaxshi holatda sinovdan oʻtgan gipotezaning toʻgʻriligini qatʼiy ravishda isbotlamaydi, faqat uning toʻgʻri boʻlish ehtimoliga kuchli ishora qiladi. Buning sababi shundaki, deduktiv xulosa chiqarishda (A ⇒ B) mantiqan tenglikni anglatmaydi, faqatgina (¬B ⇒ ¬A) mantiqiy jihatdan toʻgʻri hisoblanadi. Ammo ijobiy natijalar, Hempelning soʻzlariga koʻra, gipotezani „hech boʻlmaganda qisman qoʻllab-quvvatlash, mustahkamlash yoki tasdiqlash“ imkonini beradi. Shuning uchun ham Popper gipotezalarni sinovdan oʻtkazish uchun ularni rad etishning imkoni boʻlishi kerakligini talab qilgan. Aks holda, muvaffaqiyatli sinovlar hech qanday ahamiyat kasb etmaydi. Gilliesning taʼkidlashicha, „muvaffaqiyatli nazariyalar – bu soxtalashtirish jarayonidan keyin ham inkor qilinmagan nazariyalardir“. Ushbu tadqiqot usulida baʼzida deduksiya oʻrnini abduksiya egallaydi, yaʼni bunda eng ishonarli izohni mantiqiy xulosa yordamida izlash kerak. Masalan, biologiyada umumiy qonunlar juda kam boʻlganligi sababli koʻproq abduktiv yondashuvdan foydalaniladi: Gauch gives two simplified statements on what he calls „rational-knowledge claim“. It is either „I hold belief X for reasons R with level of confidence C, where inquiry into X is within the domain of competence of method M that accesses the relevant aspects of reality“ (inductive reasoning) or „I hold belief X because of presuppositions P.“ (deductive reasoning), chunki haqiqiy xulosalar qatʼiy taxminlarga tayanadi. Induksiya metodi. Ilmiy haqiqatni induktiv yondashuv orqali olish usuli dastlab Francis Bacon va, ayniqsa, Isaac Newton va uning izdoshlari tomonidan amalga oshirilgan ishlardan keyin mashhur boʻldi. Biroq HD-metodi (gipotetik-deduksiya metodi) joriy etilgach, bu yondashuv chetga surib qoʻyildi. Shunga qaramay, maʼlum darajada ushbu yondashuv ham hanuzgacha oʻz ahamiyatini saqlab qolgan, ammo zamonaviy induktiv yondashuv tarixda qoʻllanilgan induktiv yondashuvdan anchagina farq qiladi, yaʼni toʻplangan maʼlumotlar koʻlami bu metodga yangicha samaradorlik bergan. Ushbu yondashuv koʻpincha katta hajmdagi maʼlumotlarni tahlil qilish yoki keng koʻlamli kuzatuv loyihalari bilan bogʻliq. Har ikkala holatda ham taklif etilgan tajribalarning natijalari oldindan aniq boʻlmasligi mumkin, shu sababli bilimlar maʼlumotlarni yigʻgandan soʻng induksiya orqali hosil boʻladi. Anʼanaviy tadqiqot usuli ham gipotezani, ham tadqiqot savollarini shakllantirsa, induktiv yondashuv faqatgina tadqiqot savollarini ishlab chiqadi, biroq gipotezani emas. Boshlangʻich savoldan kelib chiqib, maʼlumotlarni yigʻish uchun mos keladigan „yuqori samarali usul“ aniqlanadi, soʻngra yigʻilgan maʼlumotlar qayta ishlanadi va tartibga solinib, tegishli xulosalar chiqariladi. Induktiv metodning gipotezani shakllantirishga asoslangan boshqa metodlardan afzalligi shundaki, ushbu metod, asosan, „tadqiqotchining oldindan shakllangan tushunchalari“dan holi hisoblanadi. Biroq induksiya har doim maʼlum bir aniqlik darjasiga bogʻliq boʻladi, chunki barcha induktiv xulosalar ham shu tarzda aniqlanadi. Biroq aniqlilik darajasi yuqori boʻlishi ham mumkin. Misol uchun, shifrlash dasturlarida qoʻllaniladigan katta tub sonlarni aniqlashda induktiv metod yuqori aniqlikka erishishi mumkin. Ilmiy tekshiruv. Ilmiy izlanishlarning umumiy maqsadi bilim olishdir. Ushbu bilim sinovdan oʻtkazilishi mumkin boʻlgan tushuntirishlar shaklida boʻladi. Olimlar bu tushuntirishlardan kelajakda oʻtkaziladigan eksperimentlarning natijalarini oldindan bashorat qilish uchun foydalanishlari mumkin. Bu narsa olimlarga oʻrganilayotgan mavzuni chuqurroq tushunishga va keyinchalik, uning sababchi mexanizmlariga taʼsir koʻrsatish yoki oʻzgartirish kiritish (masalan, kasalliklarni davolash) imkonini beradi. Tushuntirishlar qanchalik yaxshi bashorat bera olsa, shunchalik foydali boʻladi va ularning boshqa alternativalariga qaraganda dalillarni yaxshiroq izohlashda davom etish ehtimoli yanada yuqori boʻladi. Turli sharoitlarda aniq bashoratlar bera oladigan hamda dalillarni tushunarli va ochiq izohlab beradigan tushuntirishlar, odatda, ilmiy nazariyalar deb ataladi. Koʻpchilik eksperimental natijalar inson tushunchasida katta oʻzgarishlar keltirib chiqarmaydi. Nazariy ilmiy tushunchalar vaqt oʻtishi bilan turli sohalardagi rivojlanishlar natijasida yaxshilanib boradi. Ilmiy modellarning eksperimental sinovdan oʻtgan vaqti, ularning qancha davom etgani, shuningdek, ilmiy hamjamiyat tomonidan qabul qilinishi ham turlicha boʻladi. Umuman olganda, ushbu tushuntirishlar vaqt oʻtishi bilan muayyan mavzu boʻyicha dalillar toʻplanib borgach, shuningdek, dalillarni boshqa alternativalariga qaraganda samaraliroq izohlab berish qobiliyatini namoyish qilgach, hamjamiyat tomonidan qabul qilinadi. Koʻpincha boshqa tadqiqotchilar keyinchalik ushbu tushuntirishlarni qayta shakllantiradilar yoki oʻzlaridan maʼlumot qoʻshgan holda, yangi tushuntirishlar yaratadilar. Ilmiy tekshiruvning xususiyatlari. Ilmiy bilimlar empirik topilmalar bilan chambarchas bogʻliq boʻlib, yangi eksperiment kuzatuvlar avvalgi maʼlumotlarga zid kelganda, ilmiy nazariya rad etilishi mumkin. Yaʼni, hech bir nazariya hech qachon yakunlovchi nazariya deb hisoblanilmaydi, chunki har doim yangi muammoli dalillar topilish ehtimoli mavjud. Agar shunday dalillar aniqlansa, yangi nazariya taklif qilinishi yoki (koʻpincha) avvalgi nazariyaga oʻzgartirishlar kiritish orqali yangi dalillarni izohlash mumkin. Nazariyaning kuchi shundaki, uning asosiy tamoyillariga sezilarli oʻzgartirishlar kiritilmasa, bu uning mustahkamligini bildiradi. Nazariylar yana boshqa nazariylar bilan birlashtirilishi ham mumkin. Masalan, Newton qonunlari planetalar haqidagi minglab yillik ilmiy kuzatishlarni deyarli mukammal tushuntirgan edi. Biroq ushbu qonunlar keyinchalik umumiyroq bir nazariyaning (nisbiylik nazariyasi) maxsus holatlari deb topildi. Yangi nazariya Newton qonunlarida (ilgari tushuntirilmagan) istisnolarni ham tushuntirib berdi va boshqa kuzatuvlarni, masalan, yorugʻlikning gravitatsiya taʼsirida ogʻishishini bashorat qildi. Shunday qilib, baʼzi hollarda mustaqil va bir-biriga aloqasi boʻlmagan ilmiy kuzatuvlar birlashtirilishi ham mumkin. Yangi nazariyalar oldingi nazariyalarga qaraganda kengroq boʻlishi mumkin, shu sababli ular avvalgi nazariyalardan koʻra koʻproq narsani tushuntirib beradi va shu orqali yuqori darajadagi talablarga javob beradi. Masalan, evolyutsiya nazariyasi Yer yuzidagi hayotning xilma-xilligi, turlarning atrof-muhitga moslashishi va tabiiy dunyoda kuzatilgan boshqa koʻplab holatlarni tushuntirib beradi. Uning eng soʻnggi asosiy modifikatsiyasi evolyutsion sintezni shakllantirish uchun genetika bilan birlashish edi. Keyingi oʻzgarishlarda, shuningdek, biokimyo va molekulyar biologiya kabi boshqa koʻplab sohalarni ham oʻz ichiga oldi. Evristika. Tasdiqlash nazariyasi. Tarix davomida bir nazariya boshqasi bilan almashib kelgan, baʼzi nazariyalar kelgusidagi tadqiqotlar uchun zamin yaratgan boʻlsa, boshqalari shunchaki maʼlum hodisalarni tushuntirib bergan. Bir nazariya oʻrnini boshqa bir nazariya egallashining sababi har doim ham aniq boʻlavermaydi. Fan falsafasi „Yaxshi nazariya qanday mezonlarga javob berishi kerak“ degan savolni oʻz ichiga oladi. Bu savol uzoq tarixga ega boʻlib, koʻplab olimlar va faylasuflar tomonidan oʻrganib chiqilgan. Bir nazariyani boshqasidan afzalroq deya xulosa chiqarishda kognitiv tarafkashlikka bormaslik kerak. Mutafakkirlar tomonidan yaxshi nazariyaning qanday xususiyatlarga ega boʻlishi haqida turlicha fikrlar yuritilgan boʻlsa-da, bunday nazariya quyidagi talablarga javob berishi lozim: Bunday nazariyalarni qidirishda, ilmiy dalillarning yoʻqligi sababli olimlar quyidagi tamoyillarga amal qilishga harakat qiladilar: Ayni paytda mavjud ilmiy nazariyalarning ushbu mezonlarning barchasiga javob berish yoki bermasligi ham bahsli masala hisoblanadi. Masalan, hozirgi kunda mavjud boʻlgan barcha kuzatuvlarni tushuntirish imkoniyatiga ega yagona nazariya mavjud emas. Parsimonlik. „Yaxshi“ nazariya qanday boʻlishi kerakligiga oid bahs-munozaralar ehtimol Okkam ustarasidan ham oldinroq paydo boʻlgan. Ilm-fan oddiy boʻlishga intiladi. Agar toʻplangan maʼlumotlar bir nechta tushuntirishlarni qoʻllab-quvvatlasa, hodisalar uchun berilgan eng oddiy tushuntirish yoki nazariyaning eng oddiy shakli parsimonlik (oddiylik va samaralilik) tamoyili asosida tavsiya etiladi. Olimlar hatto eng murakkab bayonotlarning ham oddiygina isbotlarini "goʻzal" deb hisoblashadi. Umumiy jarayon qarama-qarshi tomonda, koʻplab ehtimoliy tushuntirishlar va umumiy tartibsizliklar mavjud boʻlgan joyda boshlanadi. Bunga misol qilib, Paul Krugmanning „Axmoq boʻlishga jur’at et“ iborasini keltirish mumkin. Uning yozishicha, xalqaro savdoning yangi nazariyalari ustida ish olib borish chogʻida u avval amalga oshirilgan ishlarni ochiq va aniqlik bilan qayta koʻrib chiqib, oʻzining dastlabki qarashlarini hatto ehtimoldan yiroq yoʻnalishlarda ham kengaytirgan. Yetarli miqdordagi gʻoyalarni toʻplagandan soʻng, ularni soddalashtirishga harakat qilgan, shuningdek, ish beradigan va ish bermaydigan gʻoyalarni aniqlagan. Krugman savolning oʻzini soʻroq ostiga olgan. U avvalgi ishlarda dalillarni taqdim etishda notoʻgʻri modellar qoʻllanganligini taʼkidlagan va buni fikr-mulohazalarning yetarlicha inobatga olinmaganidan deya izohlagan. Nafislik. Okkam ustarasini „oddiylik va nazokat“ sifatida talqin qilinishi mumkin, biroq parsimonlik va nazokat baʼzan bir-biriga zid ravishda harakat qiladi. Qoʻshimcha elementlarni kiritish nazariyaning tuzilishini soddalashtirishi mumkin, ammo nazariyaning ontologiyasini soddalashtirish uning sintaktik murakkabligini oshirish ehtimolini tugʻdiradi. Falsafa va nutq. Fan falsafasi ilmiy metodning asosiy mantigʻini, fanni fan boʻlmagan narsalardan ajratib turuvchi omillarni va fanda mavjud boʻlgan yashirin ilmiy etika qoidalarni oʻrganadi. Hech boʻlmaganda bir nafar olim tomonidan falsafadan olingan baʼzi asosiy farazlar ilmiy metodning asosini tashkil qiladi. Ushbu farazlarga koʻra, voqealik obyektiv va barqaror ekanligi, insonlar voqelikni aniq idrok etish qobiliyatiga ega ekanligi va haqiqiy dunyo elementlarini tushuntirib beradigan oqilona izohlar mavjud. Metodologik naturalizmdan olingan ushbu farazlar fanni asoslab berishi mumkin boʻlgan poydevorni tashkil qiladi. Neopozitivizm, empirizm, falsifikatsiya va boshqa nazariyalar bu farazlarni tanqid qiladi va fanning mantigʻini tushuntirishning alternativ yondashuvlarini taklif qiladi. Biroq ularning oʻzi ham oʻz navbatida tanqid ostiga olinadi. Dewey tomonidan „How We Think“ ("Biz qanday fikrlaymiz," 1910) va Karl Pearsonning „Grammar of Science“ ("Fan grammatikasi," 1892) asarida anʼanaviy „ilmiy metod“ haqida fikr yuritilgan. Ushbu metoddan, asosan, taʼlim sohalarida foydalaniladi. Plyuralizm. Ilmiy plyuralizm – bu fan falsafasining bir yoʻnalishi boʻlib, ilmiy metod va bilimning bir qancha asosi mavjud degan qarashlarni rad etadi. Ilmiy plyuralistlar ilm-fan bir butun emas, deb hisoblaydigan bir necha jihatlar mavjud, yaʼni ular mavzuning metafizik tabiati, ilmiy bilimning epistemologiyasi yoki ilmiy tadqiqotda qoʻllanadigan metod va xilma-xil modellar bilan birlashtirilmagan, deb taʼkidlashadi. Birlashtirish. Fanda birlashtirish mantiqiy pozitivizmning markaziy tamoyili boʻlgan. Turli mantiqiy pozitivistlar tomonidan bu taʼlimot bir necha yoʻllar bilan talqin qilingan. Epistemologik anarxizm. Paul Feyerabend ilm-fan tarixini oʻrganib, uning haqiqatdan ham metodologik jarayon ekanligini inkor etgan. Uning „Against Method“ ("Metodga qarshi") kitobida ilmiy metodning hech qanday tavsifi olimlar tomonidan qoʻllaniladigan barcha yondashuvlar va usullarni qamrab ololmasligini, shuningdek, ilm-fanning rivojlanishini boshqaradigan foydali va istisnolardan holi metodologik qoidalar mavjud emasligini taʼkidlangan. Feyerabend, hazilomuz tarzda agar ilmiy metodga ishonuvchi kishilar yagona universial qoida taklif qilmoqchi boʻlsa, bu qoidani „hammasi oʻtkinchi“ ("anything goes") deb nomlash kerak degan edi. Taʼlim. Ilm-fan taʼlimida asosiy va universal ilmiy metod gʻoyasi katta taʼsir kuchi va ahamiyatga ega. Koʻpgina tadqiqotlar (AQShda) shuni koʻrsatadiki, talabalar ham, oʻqituvchilar ham fan haqida aynan mana shu nuqtai nazardan kelib-chiqib fikr yuritadi. Anʼanaviy taʼlimdagi bu yondashuvga koʻpgina olimlar qarshi chiqqan, chunki ularning fikricha, taʼlimning bosqichma-bosqich elementi va ilmiy metodning yagona talqini olimlarning aslida qanday ishlashini toʻgʻri aks ettirmaydi. Amerika ilm-fanni rivojlantirish assotsiatsiyasi (AAAS) kabi yirik ilmiy tashkilotlar fanlarni erkin sanʼat anʼanalarining bir qismi deb hisoblaydi. Ularning fikricha, ilm-fanni toʻgʻri tushunish uchun nafaqat shu fanning oʻzini, balki falsafa va tarixni ham oʻrganish kerak. XX asr boshidan buyon fanlarda bilim yaratish jarayoni „ilmiy metod“ (yagona) tushunchasi asosida oʻrgatib kelinmoqda. Jumladan, AQShda ham turli taʼlim tizimlarida ilmiy metod aniq, ketma-ket qadamlar shaklida tashkil etilgan jarayon yoki tartib sifatida oʻrgatilgan. Ular kuzatish, gipoteza, bashorat qilish, eksperiment oʻtkazish kabi jarayonlarni oʻz ichiga oladi. Ushbu versiya boshlangʻich va oʻrta taʼlimda, shuningdek, biotibbiyot fanlarida ilmiy metodning standart shakli sifatida uzoq vaqtdan buyon qoʻllanib kelinmoqda. Biroq bu, shuningdek, baʼzi ilmiy tadqiqotlarning aynan qanday tashkillashtirilganini notoʻgʻri ravishda ideallashtirish deb ham hisoblanadi. Fanni oʻqitish usuli uning quyidagi kamchiliklarini bartaraf etishi kerak: 2013-yilda AQSh taʼlim standartlari (NGSS) 1996-yilgi standartlarga (NRC) oʻzgartirish kiritdi va ilmiy metod ushbu yangi tarkibdan oʻrin olmadi. Bu yangi standartlar xalqaro ilmiy taʼlimga ham taʼsir koʻrsatdi. Yangi qabul qilingan standartlarda ilgari belgilab qoʻyilgan yagona gipotezani sinash metodidan kengroq ilmiy usullar tushunchasiga oʻtildi. Bu ilmiy usullar epistemologiyaga emas, balki ilmiy amaliyotlarga asoslangan boʻlib, ular quyidagi uch oʻlchovdan, yaʼni ilmiy va muhandislik amaliyotlari, fanlararo gʻoyalarni birlashtiruvchi tushunchalar hamda fanga oid asosiy gʻoyalardan iborat. Bilimlar sotsiologiyasi. Bilimlar sotsiologiyasi ilmiy metod atrofidagi munozaralardan oʻrin olgan tushuncha boʻlib, fanning asosiy usulini sotsiologik deb daʼvo qiladi. King bu erda sotsiologiyaning ilm-fanni ichki mantiq orqali boshqaruvchi gʻoyalar tizimi bilan ushbu gʻoyalar paydo boʻlgan ijtimoiy tizimni bir-biridan ajratib turishini tushuntirgan. Metod chegaralari. Kashfiyotlarda tasodifning oʻrni. Taxminan 33% dan 50% gacha boʻlgan ilmiy kashfiyotlar tasodifan amalga oshirilgan. XIX va XX asrlarda olimlarning oʻzlari ham kashfiyotlarda omad yoki tasodifning roli borligini tan olishgan. Louis Pasteur oʻzining „Omad tayyor fikrni qoʻllab-quvvatlaydi“ degan soʻzlari bilan mashhur edi, ammo baʼzi psixologlar keyinchalik „omadga tayyor turish“ nima ekanligini oʻrgana boshladilar. Tadqiqotlar shuni koʻrsatadiki, olimlarga tasodif va kutilmagan holatlarni foydali tarzda boshqarishga yordam beradigan turli evristikalar oʻrgatiladi. Psixolog Kevin Dunbarning taʼkidlashicha, kashf qilish jarayoni koʻpincha tadqiqotchilarning oʻz tajribalaridan xato topishidan boshlanadi. Bu kutilmagan natijalar tadqiqotchilarni oʻz metodlaridagi xatoni tuzatishga undaydi. Oxir-oqibat, tadqiqotchi xato tasodif boʻlishi uchun juda mustahkam va tizimli ekanligini tushunib yetadi. Bu nuqtada, tadqiqotchi xatolarning qanday yuzaga kelganini nazariy jihatdan tushuntirishga harakat qiladi va bu yoʻlda, asosan, turli sohalarda faoliyat yurituvchi hamkasblaridan yordam soʻraydi. Statistika bilan aloqasi. Ilmiy metod statistikadan asosiy vosita sifatida foydalanganda, matematik va amaliy muammolar ilmiy metodlarning natijalari ishonchliligiga salbiy taʼsir koʻrsatishi mumkin. Bu narsa John Ioannidisning 2005-yilda chop etilgan „Why Most Published Research Findings Are False“ ("Nima uchun nashr etilgan tadqiqotlarning aksariyati notoʻgʻri") nomli ilmiy maqolasida bayon etilgan, ushbu maqola metafan sohasidagi asosiy asarlardan biri hisoblanadi. Murakkab tizimlar ilm-fani. Murakkab tizimlarda tadqiqot olib borishda ilm-fan transdistiplinarlik, tizimlar nazariyasi, boshqaruv nazariyasi va ilmiy modellashtirish elementlarini oʻz ichiga olishi mumkin. Umuman olganda, ilmiy metodni bir-biri bilan oʻzaro bogʻliq turli tizimlarda va katta hajmli maʼlumotlar toʻplamlarida qoʻllash qiyin kechishi mumkin. Xususan, bashoratli tahlil kabi katta hajmli maʼlumotlar doirasida qoʻllaniladigan amaliyotlar ilmiy metodga zid boʻlishi mumkin. Matematika bilan bogʻliqligi. Jorj Polya tomonidan muammo hal qilish, matematik isbotlarni yaratish va evristika boʻyicha olib borgan ishlar shuni koʻrsatadiki, matematik va ilmiy metod jihatlari bir-biridan farq qilsa-da, ikkisi ham takroriy va rekursiv qadamlardan foydalanishda oʻzaro oʻxshashliklarga ega.